**MINISTRICA ĐAPO UZELA UČEŠĆE NA KONFERENCIJI**

**„Turizam kao prekretnica ekonomskog oporavka“**

Jučer je u Domu mladih u Sarajevu, u organizaciji Delegacije EU u Bosni i Hercegovini održana konferencija „Turizam kao prekretnica ekonomskog oporavka“, na kojoj je, kao jedna od panelistica na panelu „Oživljavanje turizma“ uz Johanna Sattlera – ambasadora EU u BiH, Erica Nelsona – ambasadora SAD-a u BiH, Dimitriosa Papandreou-a – ambasadora Grčke u BiH te Staše Košarca – ministra MOFTER-a, sudjelovala i ministrica dr.Edita Đapo.

Na konferenciji je istaknuta važnost izrade ključnih strategija iz oblasti turizma, naročito onih koji se tiču promocije u turizmu te razvoja održivog turizma. Naglasak je stavljen također na gradnju infrastrukture, transportne i turističke, stvaranju okvira kvalitetnog obrazovanja u oblasti turizma te investiranja u turizmu.

Ministrica Đapo je prisutne ukratko upoznala sa odgovorom Vlade Federacije BiH kao i Ministarstva na čijem je čelu sa podrškom turizmu u okolnostima pandemije. U tom smislu je istakla Koronazakon kojim su porezi i doprinosi pokriveni za sve privredne sektore, pa time i turistički. Posebno je za turističko – ugostiteljski sektor izdvojeno 30 miloina KM koji su tokom protekle godine dodijeljeni ovom, najviše pogođen sektoru. Ministrica Đapo je potom izložila prioritete i pravce djelovanja za naredni period. U tom smislu, istakla je važnost saradnje sa privatnim sektorom, ali i međunarodnim partnerima. Tako je pomenula oznaku Safe Travel destinacije, koju je BiH dobila od Svejtskog turističkog vijeća, a zahvaljujući naporima entitetskih ministarstava te uz podršku USAID projekta TURIZAM. Isto tako, kako je navela ministrica Đapo, intenzivno se u saradnji sa GIZ-om radi na promoviranju BiH kao „Zelene destinacije“, pri čemu se koristi primjer Slovenije. Počet će i ozbiljni koraci na izradi sektorske strategije, za što je već najavljen termin 7.7.2021. godine u 11 sati u hotelu Hills. I u ovom projektu podršku nam pruža USAID-ov projekat TURIZAM. I ne manje bitna, ali već svima dobropoznata, projekat VIA Dinarice, koju je Ministarstvo i finansijski podržavalo.

Profesor na Ekonomskom fakultetu Univerziteta u Sarajevu, Almir Peštek, u svojoj je prezentaciji predstavio konkuretnost Bosne i Hercegovine u odnosu na drugih 140 zemalja svijeta i po svim pokazateljima turističke konkurentnosti Bosna i Hercegovina se nalazi iznad stotog mjesta, što ju svrstava u veoma slabo konkurentne zemlje kad je turizam u pitanju.

S obzirom da se na konferenciji govorilo i o izgradnji turističke infrastrukture, tako je Edina Zagora, izvršna direktorica Courtyard by Marriott, rekla kako su luksuzni hoteli u BiH smješteni u glavnom gradu Sarajevu, ali postoji potreba za njima i u ostalim gradovima. U svom obraćanju Sukhrob Khoshmukhamedov – zamjenik rezidentne predstavnice UNDP-a u BiH, istaknuo je važnost projekta Via Dinarica za razvoj održivog turizma u BiH.

U svom uvodnom obraćanju Johann Sattler je spomenuo vrijednost sela Lukomir i napomenuo kako se o takvim vrijednostima u BiH premalo zna i piše. Također je napomenuo kako je u Njemačkoj u našao pedeset turističkih brošura (vodiča) o Hrvatskoj,  a samo dvije o Bosni i Hercegovini, i to jedna nije bila prilagođena za njemačke turiste. S tim u vezi je želio poručiti kako treba više posla posvetiti promociji turizma.

Na konferenciji su, pored predstavnika javnog sektora i međunarodnih organizacija, učestovali i predstavnici privatnog sektora koji su dijelili svoja iskustva i davali konstruktivne prijedloge.

Konferencija je počela u 10:30 i trajala do 13:45. Bila je podjeljena u tri panela:

1. Oživljavanje turizma
2. Jačanje konkuretnosti
3. Zeleni i održivi turizam

Nakon konferencije je potpisan Memorandum o razumijevanju za biciklističku stazu Sarajevo – Pale.